
Αθήνα 22/9/2026
ΔΕΛΤΙΟ ΤΥΠΟΥ
ΘΕΜΑ: «Συνάντηση αντιπροσωπείας της ΠΟΓΕΔΥ και των Προέδρων των Πρωτοβάθμιων Σωματείων με τον Υπουργό Αγροτικής Ανάπτυξης & Τροφίμων»

Την Τρίτη 22 Σεπτεμβρίου 2026 και ώρα 12:30μμ πραγματοποιήθηκε συνάντηση αντιπροσωπείας της Π.Ο.ΓΕ.Δ.Υ. και των Προέδρων των Πρωτοβάθμιων Σωματείων με τον Υπουργό Αγροτικής Ανάπτυξης & Τροφίμων.
Η Π.Ο.ΓΕ.Δ.Υ. έθεσε τα θέματα που αφορούσαν:
· Την επανεξέταση και αναπροσαρμογή του ύψους της αποζημίωσης, καθώς και του τρόπου απόδοσής της στους γεωτεχνικούς που διενεργούν επίσημους ελέγχους εκτός του κανονικού ωραρίου λειτουργίας των δημοσίων υπηρεσιών, κατά τις εργάσιμες ημέρες, καθώς και κατά τις εξαιρέσιμες ημέρες, αργίες, Σάββατα και Κυριακές, ιδίως στις περιπτώσεις στις οποίες για τη διενέργεια των ελέγχων καταβάλλονται από τους ιδιώτες ειδικά ή πρόσθετα τέλη ανταποδοτικού χαρακτήρα.
· Τη θέσπιση ενιαίου, αντικειμενικού και οριζόντιου συστήματος ελεγκτικής αποζημίωσης για τους γεωτεχνικούς δημοσίους υπαλλήλους που ασκούν, κατά τρόπο συστηματικό και αποδεδειγμένο, ελεγκτικά καθήκοντα, με βάση ενιαία κριτήρια που συνδέονται με τη φύση, τη συχνότητα, την ευθύνη και τις ιδιαίτερες συνθήκες άσκησης του ελεγκτικού έργου. 
· Την υπογραφή της Ειδικής Συλλογικής Σύμβασης Εργασίας για τη ρύθμιση των όρων, συνθηκών απασχόλησης και παροχών των Γεωτεχνικών Δημοσίων Υπαλλήλων.
Στη  συνέχεια τέθηκαν επιπλέον θέματα από τα πρωτοβάθμια σωματεία. 
Από την Πανελλήνια Ένωση Κτηνιάτρων Δημοσίων Υπαλλήλων (Π.Ε.Κ.Δ.Υ):
· Η υποστελέχωση των Κτηνιατρικών Υπηρεσιών του ΥπΑΑΤ και των Περιφερειών και η αναγκαιότητα ενίσχυσής τους 
· Η δημιουργία δομής στο ΥπΑΑΤ για τη διαχείριση επιζωοτιών 
·  Η νομοθετική ρύθμιση για την ανάθεση της διεύθυνσης και του συντονισμού της διαχείρισης των επιζωοτιών στο στρατό και η πρόβλεψη για την εμπλοκή αυτού σε όσες Π.Ε. εμφανιστεί αφθώδης πυρετός ,όπου εκφράστηκε ο προβληματισμός και η αντίθεση της ΠΕΚΔΥ .

Από τον Πανελλήνιο Σύλλογο Ιχθυολόγων Δημοσίου (Π.Σ.Ι.Δ.) 
1. Η ανάγκη στελέχωσης των υπηρεσιών αλιείας, τόσο σε κεντρικό όσο και σε περιφερειακό επίπεδο, ιδιαίτερα για την υποστήριξη του εκτεταμένου συστήματος ελέγχου που θεσμοθετείται με το νομοσχέδιο που έχει εισαχθεί προς ψήφιση στη βουλή.
1. Επιπλέον, αναλύθηκαν οι προτάσεις του συλλόγου για διορθώσεις στο προαναφερθέν νομοσχέδιο. 
Τα πρωτοβάθμια σωματεία παρέδωσαν υπομνήματα στον υπουργό και ζήτησαν άμεσα συνάντηση για τη συζήτηση των κλαδικών τους θεμάτων.
Ο υπουργός δεσμεύτηκε να εξετάσει την ικανοποίηση των αιτημάτων, όσον αφορά τα πρόσθετα τέλη, το ελεγκτικό επίδομα των γεωτεχνικών και την υπογραφή Ειδικής Συλλογικής Σύμβασης Εργασίας με την ΠΟΓΕΔΥ. Όσο αφορά τη διαχείριση των επιζωοτιών εξέφρασε την πρόθεση δημιουργίας δομής στο ΥΠΑΑΤ για τον συντονισμό και τον έλεγχο τους, για την οποία δεσμεύτηκε ότι θα συναποφασιστεί με όλες τις εμπλεκόμενες κτηνιατρικές δημόσιες υπηρεσίες.
Οι δεσμεύσεις πρέπει να γίνουν πράξη
Η ΠΟΓΕΔΥ δεν αρκείται σε εξαγγελίες και διαπιστώσεις.
Οι γεωτεχνικοί δημόσιοι υπάλληλοι έχουν στηρίξει διαχρονικά τη λειτουργία του κράτους, την προστασία της αγροτικής παραγωγής, τη δημόσια υγεία, την ασφάλεια των τροφίμων, την προστασία του ζωικού και φυτικού κεφαλαίου και συνολικά τον πρωτογενή τομέα.
Ήρθε η ώρα η Πολιτεία να αναγνωρίσει έμπρακτα αυτή την προσφορά.
Η ΠΟΓΕΔΥ με τα πρωτοβάθμια σωματεία θα συνεχίσουν με αποφασιστικότητα να αναδεικνύουν τα προβλήματα του κλάδου και να διεκδικούν λύσεις.

              Για  το  Δ.Σ.

